Afsondering: Haweloses daag ‘sommer so’ op by skoolArgieffoto ter illustrasie (Foto: Unsplash) Een van die 30 Gautengse skole wat geïdentifiseer is om haweloses gedurende die algehele landwye afsondering te huisves, moes tientalle haweloses deur die loop van Donderdagnag wegwys aangesien dié skool nie eens ’n koshuis het nie. Die beheerliggaamvoorsitter van die skool aan die Oos-Rand het Vrydag aan Maroela Media gesê die skool is maar twee dae voor die afsondering daarvan ingelig dat hulle op die departement van maatskaplike ontwikkeling se lys is om haweloses vir die volgende 21 dae in te neem. Maroela Media het gister berig die departement het ’n lys van 30 skole in Gauteng bekendgemaak waar haweloses tydens die tydperk van algehele afsondering gehuisves sal word. Die skool doen nou ’n beroep op weldoeners en gemeenskappolisiëringforums om nie haweloses by die skoolhekke af te laai nie, aangesien hulle nie die geriewe het om die mense te huisves nie. Die skool moes reeds noodgedwonge tussen 25 en 30 haweloses wegwys. “Vandat hierdie ding aangekondig is, is daar nog niks gedoen om die skole in te rig nie. Ons het nie ’n koshuis nie. Daar is dus nie beddens nie. Ons kan ook nie vir hulle iets gee om te eet nie,” sê die voorsitter. Die departement het ook nog geen bydrae gemaak om die skool in te rig nie. Die voorsitter verduidelik dat hulle begrip daarvoor het dat die departement skole kan identifiseer aangesien skoolinfrastruktuur in staatsbesit is. “Volgens die wet behoort die skole se geboue aan die departement. Daarby gaan ons nie verbykom nie. Die beheerliggaam se probleem is egter die toerusting in die klaskamers wat nie bloot weggery kan word nie.” Die beheerliggaam is boonop bekommerd dat sou haweloses in die skool gehuisves word, die skool nie gereed sal wees wanneer die afsondering gelig word en die skole heropen nie. “Die skole gaan eers skoongemaak en ontsmet moet word vir ingeval een van die haweloses dalk met die virus besmet sou wees.” Die voorsitter wil ook weet wie verantwoordelik gehou gaan word indien daar skade aan die skool se infrastruktuur oor die volgende drie weke aangerig word. “Wat staan die skole te doen?” Dirk Bloem, beheerliggaamvoorsitter van die Prinshof-skool vir Swaksiendes en Blindes in die Pretoriase middestad, het reeds aangedui dat die skool se bestuur nie te vinde is vir die idee nie. Die skool is ook op die lys van 30 skole in Gauteng wat haweloses moet inneem. “Dit gaan nie gebeur nie. Dit kan eenvoudig net nie werk nie,” het hy aan Maroela Media gesê.